
R A P O R T

asupra proiectului de Lege privind aprobarea Ordonanţei de urgenţă a Guvernului nr.143/2005 pentru modificarea şi completarea Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice
1. În conformitate cu prevederile art.89 şi 108 din Regulamentul Camerei Deputaţilor, modificat şi completat prin H.C.D. nr.34/2005, Comisia pentru muncă şi protecţie socială a fost sesizată în fond, în procedură de urgenţă, în vederea examinării şi întocmirii raportului, cu proiectul de Lege privind aprobarea Ordonanţei de urgenţă a Guvernului nr.143/2005 pentru modificarea şi completarea Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice, trimis cu adresa nr. PL-X 603 din 5 decembrie 2005.

La întocmirea prezentului raport, Comisia a avut în vedere avizele Consiliului Legislativ (nr.1448/18.10.2005 - favorabil), Consiliului Economic şi Social (nr.2551/17.11.2005 - favorabil) şi avizele primite de la următoarele comisii:

· Comisia juridică, de disciplină şi imunităţi (nr.31/1060/14.12.2005 - favorabil);

· Comisia pentru industrii şi servicii (nr.23/227/14.12.2005 - favorabil);

· Comisia pentru administraţie publică, amenajarea teritoriului şi echilibru ecologic (nr.26/590/14.12.2005 - favorabil);

· Comisia pentru buget, finanţe şi bănci (nr.635/15.12.2005 - favorabil).

Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice, în sensul introducerii sistemului binom de tarifare a energiei termice, precum şi a introducerii modalităţii de acordare a ajutorului pentru încălzirea locuinţei şi în cazul adoptării de către populaţie a sistemului binom de facturare şi plată a energiei termice.
Comisia propune Plenului Camerei Deputaţilor aprobarea proiectului de lege întrucât este necesară completarea actului normativ iniţial astfel încât acesta să răspundă mai bine cerinţelor de protecţie socială a populaţiei.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului a participat, în conformitate cu prevederile art.51 şi 52 din Regulamentul Camerei Deputaţilor, d-na Mihaela Grecu – director, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 16 voturi pentru şi o abţinere.

5. Proiectul de lege a fost adoptat de Senat în şedinţa din 28 noiembrie 2005.
6. Potrivit prevederilor art.75 din Constituţia României, republicată, şi ale art.86 din Regulamentul Camerei Deputaţilor, modificat şi completat, Camera Deputaţilor este Cameră decizională.

În urma dezbaterii în şedinţa din 14 decembrie 2005, Comisia propune admiterea fără modificări a proiectului de lege.


În cursul dezbaterilor, un amendament a fost respins şi este redat în Anexa la prezentul raport.

PREŞEDINTE,





SECRETAR,


Stelian DUŢU





Rovana PLUMB

Întocmit, 

Consilier Adriana BREAZU

A N E X A
	Nr. crt.
	Text iniţial
	Amendamentul propus

şi autorul acestuia
	Motivare
	Camera decizională

	1
	2. După articolul 1 se introduc 5 noi articole, art.11-15, cu următorul cuprins:

“Art.11. – (1) Începând cu 1 noiembrie 2005 consumatorii de energie termică pot plăti facturile de energie termică alegând unul din următoarele tarife:

a) tariful monom reprezentând preţul naţional de referinţă pentru energia termică furnizată populaţiei prin sisteme centralizate;

b) tariful binom tip B1;

c) tariful binom tip B2.

................................................”


	D-l deputat Ion Giurescu propune reformularea textului alin.(1) al art.11 după cum urmează:

“Art.11. – (1) Începând cu 1 noiembrie 2005 consumatorii de energie termică, care au un venit net pe membru de familie de 5.000.000 lei, pot plăti facturile de energie termică alegând unul din următoarele tarife:

a) tariful monom reprezentând preţul naţional de referinţă pentru energia termică furnizată populaţiei prin sisteme centralizate;

b) tariful binom tip B1;

c) tariful binom tip B2.

................................................”


	a) Argumente pentru susţinere:

Pentru a proteja numai familii cu venituri mici.

b) Argumente pentru respingere:

Sistemul binom introdus este o modalitate opţională de facturare şi plată a energiei termice, astfel încât populaţia şi în special populaţia cu venituri reduse să poată suporta costurile pentru crearea unui minim confort termic în locuinţe.

Sistemul binom este o facilitate acordată populaţiei cu venituri reduse pentru plata energiei termice furnizată în sistem centralizat, astfel încât ponderea cheltuielilor cu încâlzirea locuinţei se diminuează în periaoda sezonului rece, diferenţa urmând să se repartizeze pe parcursul lunilor sezonului cald.


	Camera Deputaţilor


PAGE  
3

